Бақаның көшуі
Екі қаз және бір бақа бір көл жағасын мекендеп, ұзақ уақыт көрші отырыпты. Олар бір семья адамдарындай өте тату-тәтті өткен екен. Кейінгі кездерде, қатты қуаңшылық болып көл тартылып, суы құрып қалыпты. Қаздар суы бар жерге ұшып кетейік десе, бақаны тастап кетуге қимайды екен. – Енді қайтеміз? – деп қаздар мен бақа бас...

 – Енді қайтеміз? – деп қаздар мен бақа бас қосып, кеңес құрыпты.
 – Бір таяқ табайық, екеуің оның екі ұшынан тістеңдер, мен ортасынан тістейін. Сөйтіп, суы бар жерге кетейік, – депті ары-бері айналған бақа.
Қаздар бұған мақұл болады әрі дереу іске кіріседі. Сөйтіп, бұлар аспан кеңістігіне шарықтай көтеріледі.
Алғаш бірнеше киіз үйдің төбесінен өткенде, бұларды кейбіреулердің көзі шалады.
Олар:
 – Қаздар бақаны алып ұшып барады, әдісқойларын-ай, –  деп дабырласады. «Менің тапқырлығым екенін білмеді-ау», –  деп ойлайды бақа.
Ұша-ұша бұлар тағы да көп киіз үйдің төбесінен өтеді, қалың адамдар сыртқа шығып бұларды тамашалайды. Олар да:
 – Қаздар бақаны алып ұшып барады, әдісін тапқан – ақ екен, – деп дуылдасады. Бақа:
 – «Бұл – менің тапқан әдісім», – деп айғайлап жібере жаз-з дайды. Бұлар алға қарай ұшып отырады, сонан бағанағыдан да көп киіз үйлердің үстіне келеді, бағанағыдан да қалың адам бұларды тамашалайды.

 – Қаздар бақаны алып ұшып барады, неткен әдісқой, – деп шулайды олар. Бақа шыдай алмай кетіп:
 – Бұл менің ойлап тапқан әдісім! – деп айғайлап жібереді. Осы тұста таяқ аузынан шығып кетіп, бақа жерге «былш» ете түсіп мылжа-мылжасы шығады.

